Pellegrini, Peter, podpredseda vlády SR pre investície a informatizáciu (2016-10-20):
Ďakujem veľmi pekne. Vážený pán poslanec, vážené dámy, vážení páni, rád by som sa hneď na úvod vyjadril k práve prebiehajúcemu októbrovému samitu v Bruseli, ktorý s touto témou veľmi úzko súvisí. V prvom rade ide o prvú formálnu Európsku radu po neformálnom samite hláv štátov a predsedov vlád 27 členov Únie v Bratislave. Je to príležitosť ukázať odhodlanie plniť záväzky prijaté v Bratislavskej cestovnej mape. Európska rada je teda prvou možnosťou komplexne zhodnotiť doteraz dosiahnutý pokrok, prípadne zdôrazniť oblasti, v ktorých je nutný ešte rýchlejší postup. Otázka bratislavského procesu je skutočne kľúčová. Slovo Bratislava snáď nikdy predtým nebolo na európskej úrovni tak často skloňované, ako je tomu v súčasnosti. Uvedomujúc si dôležitosť implementácie, slovenské predsedníctvo pripravilo dokument, ktorý detailne sumarizuje, kde sa v plnení záväzkov z Bratislavy nachádzame. Tento sumár možno považovať za podstatný prínos pre Úniu vo viacerých oblastiach, keďže mapuje aktuálny stav konkrétnych riešení, napríklad v oblasti migrácie, kompaktov a európskej zahraničnej a pobrežnej stráže. Slovenské predsedníctvo má opodstatnený záujem, aby atmosféra bratislavského procesu pretrvala. V tejto súvislosti bol predseda vlády Robert Fico požiadaný zo strany predsedu Európskej rady vystúpiť na dnešnom a zajtrajšom samite s informáciou, kde sa v napĺňaní Bratislavskej cestovnej mapy aktuálne nachádzame. Vážený pán poslanec, s potešením môžem povedať, že iba mesiac po uskutočnení neformálneho samitu môžeme dosiahnutý pokrok hodnotiť ako dobrý. Práca postupuje vo všetkých stanovených oblastiach. Ako príklady si pripomeňme ratifikáciu Parížskej dohody, spustenie Európskej hraničnej a pobrežnej stráže alebo okamžitú pomoc Bulharsku. Prvý konkrétny výsledok plnenia bratislavského plánu máme v oblasti migrácie. Dňa 6. októbra bola spustená Európska hraničná a pobrežná stráž ako dôležitý nástroj ochrany hraníc. Teraz je úlohou zabezpečiť plné kapacity do konca tohto roku. Celková výška prostriedkov pridelených v rámci nástroja pre utečencov v Turecku predstavuje viac ako 2,2 mld. eur, z toho viac ako 1,2 mld. eur je udelených prostredníctvom konkrétnych zákaziek. Akcieschopnosť preukázali lídri hneď počas samitu v Bratislave, keď bol prijatý záväzok podporiť Bulharsko pri ochrane vonkajšej hranice s Tureckom. Finančné prostriedky z rozpočtu Únie na podporu Bulharska v sume 108 mil. eur sú k dispozícii. Viac ako 56 mil. eur už bolo vyplatených Bulharsku. Dňa 23. septembra Európska komisia oznámila, že finančná podpora bola ponúknutá aj Srbsku a Macedónsku. Pokrok zaznamenávame aj v migračných kompaktoch s africkými krajinami. Komisia zverejnila prvú správu o pokroku partnerského rámca. Spolu s Komisiou pracuje Rada na tom, ako uplatňovať zásady zodpovednosti a solidarity v budúcnosti. Je to o hľadaní konsenzu, predsedníctvo príde s konkrétnym návrhom už v decembri tohto roka. Pri plnení opatrení v oblasti vnútornej bezpečnosti bude kľúčová výmena informácií medzi členskými štátmi. Na túto tému budú ministri diskutovať v novembri. Zámerom je vyriešiť otázku systematickej kontroly na vonkajších hraniciach spoločenstva, čo je dôležitá agenda v rámci boja proti terorizmu v Európe. Návrh systému pre cestovné informácie a povolenia známy pod skratkou ETIAS Komisia pripravuje už v novembri. V rámci plnení cieľov v oblasti vonkajšej bezpečnosti predložila dňa 19. septembra vysoká predstaviteľka Únie pre zahraničné veci a bezpečnostnú politiku plán na vykonávanie globálnej stratégie Európskej únie. Zároveň ešte pred decembrovým zasadnutím Európskej rady Komisia predloží obranný akčný plán. Napreduje aj príprava opatrení pre posilnenie hospodárskeho a sociálneho rozvoja a opatrenia pre zníženie nezamestnanosti mladých. Európska komisia predložila návrh pre Európsky fond pre strategické investície, ktorého cieľom je rozšíriť systém o dva roky. Dochádza tiež k pokroku pri legislatívnych návrhoch k jednotnému digitálnemu trhu, kde musíme pracovať ešte intenzívnejšie. Ak nebudeme investovať do tejto oblasti, bude Európa zaostávať za ostatnými regiónmi sveta. Zároveň sú tieto opatrenia dôležité prevažne pre mladú generáciu. V novembri sa uskutoční rokovanie ministrov hospodárstva členských krajín, ktoré sa bude venovať otázkam obchodnej politiky. V decembri očakávame návrhy na zníženie nezamestnanosti mladých ľudí. Nesmieme zabudnúť ani na opatrenia realizované v rámci Junckerovho investičného plánu, ktorý má podporiť hospodársky rast a generovať ďalšie pracovné miesta. Verím, pán poslanec, že uvedené príklady sú naozaj dostatočným dôkazom, ako vážne berieme záväzky bratislavského plánu, a môžem vás aj z tohto miesta uistiť, že Slovensko z pozície predsedajúcej krajiny urobí všetko pre to, aby boli naďalej prinášané konkrétne výsledky, tak ako sú stanovené v konkrétnom pláne. Ďakujem za pozornosť, pán podpredseda, skončil som.